Title: Rada vlády Slovenskej republiky pre národnostné menšiny
Author: vasilova
Last saved by: Martin Pašiak
Company: Urad vlady SR

Štatút Rady vlády Slovenskej republiky pre transparentnosť a otvorené vládnutie

Čl. 1
Úvodné ustanovenie

Štatút Rady vlády Slovenskej republiky pre transparentnosť a otvorené vládnutie (ďalej len „štatút") upravuje postavenie, pôsobnosť, zloženie, charakter zasadnutí a úlohy Rady vlády Slovenskej republiky pre transparentnosť a otvorené vládnutie (ďalej len „rada“).

Čl. 2
Postavenie rady

Rada je odborným, poradným, koordinačným a konzultatívnym orgánom vlády Slovenskej republiky (ďalej len „vláda“).

Čl. 3
Pôsobnosť rady

(1) Rada v oblasti svojej pôsobnosti sleduje dodržiavanie opatrení v oblasti transparentnosti, protikorupčných opatrení a otvoreného vládnutia.

(2) Rada plní úlohy podľa vlastného plánu činnosti a tiež podľa plánu práce vlády a plánu legislatívnych úloh vlády. Rada schvaľuje návrh plánu svojej činnosti vypracovaný tajomníkom rady.

(3) Rada vo svojej pôsobnosti najmä:

a) zaujíma stanoviská k vnútroštátnemu plneniu medzinárodných záväzkov Slovenskej republiky v oblasti transparentnosti a otvoreného vládnutia, predovšetkým záväzkov vyplývajúcich z medzinárodných dohovorov,

b) zabezpečuje koordináciu rezortných politík a aktivít ústredných orgánov štátnej správy v oblasti transparentnosti a otvoreného vládnutia,

c) v oblasti transparentnosti a otvoreného vládnutia spolupracuje s ministerstvami a inými ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi neziskovými organizáciami, vedeckými pracoviskami a akademickými inštitúciami a predkladá im podnety, návrhy a odporúčania v oblasti svojej pôsobnosti,

d) predkladá vláde návrhy týkajúce sa koncepcií politiky v oblasti transparentnosti a otvoreného vládnutia, návrhy jednotlivých opatrení a podnety na zlepšovanie stavu transparentnosti a otvoreného vládnutia, a to z vlastnej iniciatívy alebo v rámci úloh, ktoré jej vláda uložila,

e) zaujíma stanoviská a prijíma uznesenia k návrhom zákonov a iným všeobecne záväzným právnym predpisom, ako aj vládnym, rezortným a ďalším opatreniam nelegislatívnej povahy, ktoré majú dosah na transparentnosť a otvorené vládnutie. O spôsobe predkladania  týchto materiálov môže rada rozhodnúť formou uznesenia,

f) zaujíma a zverejňuje stanoviská k aktuálnym otázkam v oblasti transparentnosti a otvoreného vládnutia. V tejto súvislosti môže ako celok alebo prostredníctvom svojich členov, ako aj predsedov výborov a vedúcich pracovných skupín rady, vyžadovať informácie a stanoviská od ústredných orgánov štátnej správy, a to aj od tých, ktoré nemajú zastúpenie v rade, od ostatných orgánov štátnej správy a od organizácií a inštitúcií podriadených orgánom štátnej správy,

g) spolupracuje s Národnou radou Slovenskej republiky a jej výbormi.

(4) Odporúčania, stanoviská a uznesenia rady podľa tohto článku predkladá rada na prerokovanie vláde prostredníctvom svojho predsedu.

Čl. 4
Zloženie rady

(1) Rada sa skladá z predsedu rady, podpredsedov rady, tajomníka rady a ďalších členov rady. 

(2) Predsedom Rady je predsedníčka vlády (ďalej len „predseda rady“)
(3) Podpredsedami rady sú podpredseda vlády pre ľudské práva a národnostné menšiny, minister spravodlivosti a minister vnútra, splnomocnenec vlády pre rozvoj občianskej spoločnosti a reprezentant občianskej spoločnosti (ďalej len „podpredsedovia rady“). Reprezentanta občianskej spoločnosti za podpredsedu rady menuje vláda na návrh Výboru pre mimovládne neziskové organizácie.

(4) Tajomníkom rady je riaditeľ Úradu splnomocnenca vlády pre rozvoj občianskej spoločnosti (ďalej len „tajomník rady“).
(5) Ďalšími členmi rady, ktorých vymenúva a odvoláva predseda rady, sú:

a)	štátny tajomník ministerstva zahraničných vecí,
b)	štátny tajomník ministerstva školstva, vedy, výskumu a športu,
c)	štátny tajomník ministerstva kultúry,
d)	štátny tajomník ministerstva zdravotníctva,
e)	štátny tajomník ministerstva vnútra,
f)	štátny tajomník ministerstva financií, 
g)	štátny tajomník ministerstva hospodárstva,
h)	štátny tajomník ministerstva životného prostredia,
i)	štátny tajomník ministerstva dopravy, výstavby a regionálneho rozvoja,
j)	štátny tajomník ministerstva pôdohospodárstva a rozvoja vidieka,
k)	štátny tajomník ministerstva obrany,
l)	štátny tajomník ministerstva práce, sociálnych vecí a rodiny
m)	vedúci Úradu vlády Slovenskej republiky
n)	zástupca Združenia miest a obcí Slovenska,
o)	zástupca Únie miest Slovenska,
p)	zástupca Združenia samosprávnych krajov SK 8,
q)	päť významných osobností v oblasti transparentnosti a otvoreného vládnutia navrhovaných tajomníkom rady,
r)	splnomocnenec vlády Slovenskej republiky pre rómske komunity,
s)	verejný ochranca práv,
t)	členovia komory za mimovládne neziskové organizácie výboru Rady vlády SR pre ľudské práva, národnostné menšiny a rodovú rovnosť.

(6) Členom rady, ktorí nie sú zamestnancami verejnej správy, je priznaná náhrada cestovných, stravovacích a ubytovacích výdavkov v zmysle zákona č. 283/2002 Z. z. v znení neskorších predpisov o cestovných náhradách. Členom rady, ktorí nie sú zamestnancami verejnej správy, a prizvaným odborníkom prináleží odmena za prácu, ktorú pre radu preukázateľne vykonávajú na objednávku alebo na základe dohody o vykonaní práce. Výšku odmeny navrhuje tajomník rady a schvaľuje vedúci Úradu vlády.

(7) Na zasadnutie rady predseda rady vždy prizýva:

a)	tajomníka Legislatívnej rady vlády,
b)	zástupcu Kancelárie predsedníčky vlády,
c)	zástupcu Kancelárie vedúceho Úradu vlády, 
d)	zástupcu Kancelárie zboru poradcov predsedníčky vlády,
e)	generálneho riaditeľa sekcia kontroly a boja proti korupcii Úradu vlády 

Stáli prizývaní zástupcovia a tajomník rady majú poradný hlas.

(8) Neprítomnosť na zasadnutí rady vo výnimočných a ospravedlniteľných prípadoch musí člen rady vopred tajomníkovi rady oznámiť. Účasť člena rady na jej zasadnutí je zastupiteľná na základe písomného poverenia, súčasťou ktorého je poverenie vyjadrovať sa, zaujímať stanoviská a hlasovať k otázkam prerokúvaným na zasadnutí rady.

(9) Na zasadnutie rady môže predseda rady, vzhľadom na charakter prerokúvaných tém, ako aj na podnet člena rady, prizvať ďalších odborníkov.

(10) Funkčné obdobie predsedu rady, podpredsedov rady a tajomníka rady sa riadi výkonom funkcie vlády. Členovia rady po skončení funkčného obdobia vlády vykonávajú činnosť do vymenovania nových členov. Významné osobnosti v oblasti transparentnosti a otvoreného vládnutia v zmysle čl. 4 ods. 5 môžu byť členmi rady viac po sebe nasledujúcich funkčných období vlády.

(11) Členstvo v rade zaniká:

a)	smrťou alebo vyhlásením za mŕtveho,
b)	odvolaním,
c)	písomným vzdaním sa členstva; v tomto prípade členstvo zaniká nasledujúci deň po doručení písomného oznámenia o vzdaní sa členstva predsedovi rady,
d)	zánikom výkonu funkcie, ak je právnym dôvodom vzniku členstva v rade,
e)	zrušením rady.

Čl. 5
Práva a povinnosti predsedu rady, podpredsedov rady, tajomníka rady 
a ďalších členov rady

(1) Predseda rady:

a)	riadi činnosť rady,
b)	zodpovedá za činnosť rady vláde,
c)	zvoláva zasadnutia rady,
d)	určuje program zasadnutia rady, vychádzajúc aj z návrhov členov rady,
e)	vedie zasadnutia rady,
f)	navrhuje závery zo zasadnutia rady, vychádzajúc aj z návrhov členov rady,
g)	schvaľuje záznam zo zasadnutia rady, po zapracovaní pripomienok členov rady prítomných na jej zasadnutí,
h)	predkladá vláde iniciatívne návrhy, odporúčania a uznesenia rady v oblasti vyhodnocovania stavu, podpory, ochrany a úrovne transparentnosti a otvoreného vládnutia  v Slovenskej republike,
i)	predkladá vláde odporúčania, stanoviská a uznesenia k návrhom zákonov a všeobecne záväzných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na ochranu alebo dodržiavanie transparentnosti a otvoreného vládnutia,
j)	vymenúva a odvoláva vedúcich pracovných skupín.

(2) Podpredsedovia rady zastupujú predsedu rady počas jeho neprítomnosti v rozsahu práv a povinností, ktorými ich predseda rady poverí. 

(3) Tajomník rady:

a)	pripravuje návrh plánu činnosti rady,
b)	organizačne a administratívne zabezpečuje prípravu zasadnutí rady,
c)	informuje radu o plnení jej uznesení,
d)	zodpovedá za prípravu stanovísk, návrhov a odporúčaní k materiálom predkladaným na zasadnutie rady,
e)	zabezpečuje vyhotovenie uznesení a záznamu zo zasadnutia rady; uznesenia, záznamy a ďalšia spisová dokumentácia rady sa archivujú u tajomníka rady,
f)	spolupracuje s tajomníkmi výborov a vedúcimi pracovných skupín,
g)   zúčastňuje sa na zasadnutí rady bez hlasovacieho práva.

(4) Ďalší členovia rady:

a)	zúčastňujú sa na zasadnutí rady s hlasovacím právom,
b)	vyjadrujú sa k programu a materiálom predkladaným na zasadnutia rady,
c)	iniciatívne predkladajú návrhy, odporúčania a stanoviská.

Čl. 6 
Výbory 

(1) V rámci rady pôsobia výbory, ktoré majú charakter stálych odborných orgánov rady. Tieto výbory zriaďuje rada svojím uznesením.

(2) Postavenie, úlohy a činnosť výborov upravujú štatúty, ktoré schvaľuje rada. 

(3) O zrušení výboru rozhoduje rada uznesením.

(4) Výbor sa skladá z predsedu výboru, podpredsedu výboru, tajomníka výboru a ďalších členov výboru. 

(5) Činnosť výboru riadi predseda výboru, ktorého vymenúva a odvoláva rada. 

(6) Tajomníkom výboru je zamestnanec štátnej správy, ktorého vymenúva a odvoláva predseda výboru.  

(7) Ďalšími  členmi výboru, ktorých vymenúva a odvoláva predseda výboru, sú zástupcovia štátnej správy na úrovni štátnych tajomníkov alebo generálnych riaditeľov, resp. riaditeľov vecne príslušných sekcií/odborov jednotlivých rezortov a zástupcovia organizácií zaoberajúcich sa danou problematikou a odborníci preukázateľne sa angažujúci v oblasti zodpovedajúcej pôsobnosti daného výboru. Ich nomináciu upravuje štatút výboru.  

(12) Na rokovanie výboru môže predseda výboru, vzhľadom na charakter prerokúvaných tém, ako aj na podnet člena výboru, prizvať ďalších expertov.

(13) Výbory najmä:

a) dávajú rade podnety na zvýšenie úrovne transparentnosti a otvoreného vládnutia,
b) prostredníctvom svojich predsedov a podpredsedov spolupracujú s príslušnými rezortmi   na vypracovávaní návrhov správ pre kontrolné mechanizmy medzinárodných zmlúv a dohovorov,
c) na základe uznesenia rady alebo z vlastnej iniciatívy spracúvajú pre radu návrhy čiastkových a systémových opatrení pre zlepšenie dodržiavania transparentnosti a otvoreného vládnutia v Slovenskej republike,
d) na zasadnutia rady spracúvajú návrhy stanovísk a uznesení k návrhom zákonov, všeobecne záväzných právnych predpisov a interných predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na transparentnosť a otvorené vládnutie alebo súvisia s rozvojom občianskej spoločnosti,
e) v oblasti transparentnosti a otvoreného vládnutia spolupracujú s ministerstvami a ostatnými ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi neziskovými organizáciami, vedeckými pracoviskami a akademickými inštitúciami.

(14) Konkrétne oblasti pôsobnosti jednotlivých výborov sú upravené v štatútoch príslušných výborov.

(15) Činnosť výborov zabezpečujú sekretariáty výborov.

Čl. 7
Pracovné skupiny

(1) Rada môže podľa potreby zriaďovať dočasné odborné pracovné skupiny. Pracovné skupiny nemajú vlastný štatút.

(2) Pracovné skupiny zriaďuje a zrušuje predseda na návrh členov rady. Vedúcim pracovnej skupiny môže byť len člen rady. K práci v pracovnej skupine môžu byť prizvané iné fyzické osoby, ktoré sú odborníkmi v oblasti prerokovávanej v pracovnej skupine.

(3) Pracovné skupiny sa zaoberajú čiastkovými otázkami z oblasti pôsobnosti rady, predovšetkým pripravujú podklady pre zasadanie rady.

Čl. 8
Zasadnutia rady

(1) Zasadnutie rady zvoláva predseda rady podľa potreby najmenej trikrát ročne, a to písomne, najmenej sedem dní vopred. 

(2) Zasadnutie rady je predseda rady povinný zvolať do 15 dní od doručenia písomnej žiadosti najmenej jednej tretiny členov rady.

(3) Zasadnutie rady vedie predseda rady a v čase jeho neprítomnosti jeden z podpredsedov rady.

(4) rada je spôsobilá zasadať, uznášať sa, ak je prítomná najmenej 3/5 väčšina všetkých jej členov. 

(5) K prerokúvaným materiálom prijíma rada stanovisko formou uznesenia. Uznesenie rady má pre vládu odporúčajúci charakter. Uznesenie rady je prijaté, ak zaň hlasuje nadpolovičná väčšina prítomných členov rady. Pri rovnosti hlasov rozhoduje hlas predsedu rady, prípadne jedného z podpredsedov rady, ak vedie zasadnutie rady. 

(6) Rada na začiatku zasadnutia prerokuje návrh programu zasadnutia navrhnutý predsedom rady, podpredsedom rady alebo členmi rady, ktorí zvolali zasadnutie rady, a o jeho schválení rozhoduje hlasovaním. Rada môže pri prerokúvaní návrhu programu zasadnutia rady na návrh člena rady navrhnutý program doplniť alebo zmeniť. 

(7) Zasadnutia rady sú verejné, ak rada v konkrétnom prípade nerozhodne inak. Účasť verejnosti sa umožňuje do naplnenia kapacity miestnosti, v ktorej rada rokuje na základe registrácie. Zverejnenie informácií o termíne zasadnutia rady, podmienkach registrácie a o výsledkoch zasadnutia zabezpečí sekretariát rady na webovej stránke Úradu vlády.

(8) Rokovania rady sa riadia rokovacím poriadkom, ktorý schvaľuje rada. Návrh rokovacieho poriadku predkladá tajomník rady. 

Čl. 9
Sekretariát rady

(1) Úlohy spojené s organizačným a administratívno-technickým zabezpečovaním činnosti rady plní Úrad splnomocnenca vlády pre rozvoj občianskej spoločnosti pod vedením tajomníka rady.

(2) Sekretariát rady:

a)	administratívne a organizačne zabezpečuje činnosť rady,
b)	koordinuje prácu sekretariátov výborov, sústreďuje a pripravuje podklady a informácie potrebné pre činnosť rady,
c)	spracúva odborné podklady na zasadnutie rady na základe pokynov predsedu rady,
d)	spolupracuje s predsedami výborov, podpredsedami výborov a vedúcimi pracovných skupín rady,
e)	pravidelne zverejňuje informácie o činnosti rady vrátane informácií o jej výboroch a pracovných skupinách a ich činnostiach,
f)	spolupracuje s  príslušnými právnickými osobami a fyzickými osobami.

(3) Výdavky spojené s činnosťou rady a výborov v gescii Úradu vlády sa uhrádzajú z rozpočtových prostriedkov kapitoly Úradu vlády. 

Čl. 10
Záverečné ustanovenie

Štatút možno meniť a dopĺňať písomnými dodatkami, ktoré schvaľuje vláda. 

Čl. 11
Účinnosť

Tento štatút nadobúda účinnosť dňom jeho schválenia vládou. 

V Bratislave, dňa 

         

Iveta Radičová
predsedníčka vlády SR
a poverená riadením 
Ministerstva obrany
Slovenskej republiky